16.3.2022
RO
Jurnalul Oficial al Uniunii Europene
L 88/65
4.4.3.
Constatările anchetei (329) De la început, Comisia a observat că un producător-exportator de SSCR a achiziționat minereul de nichel pe piața internă fie de la societăți afiliate, fie de la societăți neafiliate pentru a-l topi și a-l utiliza în vederea fabricării de produse din SSCR.
(330) Furnizarea de minereu de nichel contra unei remunerații mai mici decât cea adecvată este una dintre măsurile-cheie puse în aplicare de GOID în contextul cooperării cu GC pentru a asigura dezvoltarea întregului lanț valoric industrial al industriei oțelului inoxidabil din Indonezia.
(331) În 2007, GOID a introdus Legea nr.
27 privind planul național de dezvoltare pe termen lung (denumit în continuare „PNDTL”) (72) pentru perioada 2005-2025.
PNDTL a plasat sectorul industrial ca motor al creșterii economice pentru consolidarea structurii economice, decizie care urma să fie susținută, printre altele, de sectorul minier, inclusiv sectorul minereului de nichel.
Îmbunătățirea valorii adăugate în sectorul primar, inclusiv în sectorul minier, a fost evidențiată ca principal obiectiv de promovare a competitivității locale și internaționale și de consolidare a bazei industriale naționale.
Dezvoltarea lanțului valoric prin prelucrarea și diversificarea produselor (dezvoltarea în aval), aprofundarea structurală (dezvoltarea în amonte) și integrarea verticală (dezvoltare în amonte și în aval) au fost menționate în mod expres în PNDTL.
Dezvoltarea industriei prelucrătoare s-ar concentra asupra subsectoarelor care îndeplinesc mai multe criterii, printre care se numără prelucrarea resurselor naturale interne și care au potențial de dezvoltare a exporturilor.
(332) Astfel cum s-a descris în considerentele 317 și următoarele, în conformitate cu obiectivul său de a crește valoarea adăugată a mineralelor din Indonezia, în 2009, GOID a introdus Legea din 2009 privind mineritul.
În vederea atingerii obiectivelor Legii din 2009 privind mineritul, GOID a emis mai multe regulamente de punere în aplicare, inclusiv o serie de modificări.
Legea din 2009 privind mineritul a introdus o serie de modificări normative semnificative ale sistemului de acordare a licențelor, ale redevențelor, ale proprietății străine și ale exporturilor de materii prime.
În 2020, Legea din 2009 privind mineritul a fost modificată prin Legea din 2020 privind mineritul, adoptată la 10 iunie 2020.
Această nouă lege, care are o relevanță limitată pentru prezenta anchetă, întrucât a intrat în vigoare chiar la sfârșitul PA, a confirmat sau a extins și mai mult anumite cerințe privind societățile de exploatare minieră.
(333) Legea din 2009 privind mineritul a acordat competențe de autorizare atât administrației publice centrale, cât și administrațiilor publice regionale, în funcție de localizarea zonei de exploatare minieră, de originea licenței și de natura investiției realizate de societatea de exploatare minieră.
(334) Legea din 2009 privind mineritul a introdus un nou sistem de autorizare care a înlocuit vechiul sistem de contracte de muncă și sistemul local Kuasa Pertambangan (denumit în continuare „KP”) sau sistemul drepturilor de exploatare minieră.
Noul sistem prevede două tipuri de autorizații de exploatare minieră importante din punct de vedere comercial: (a) Licența de exploatare minieră (denumită în continuare „IUP”) este o autorizație de exploatare minieră necesară pentru desfășurarea de activități de exploatare minieră într-o zonă desemnată IUP, care este divizată în: (i) IUP pentru explorare, care este valabilă pentru o perioadă maximă de 8 ani pentru minele de minerale metalice; (ii) IUP pentru producția operațională (IUP-OP) care este valabilă pentru o perioadă de maximum 20 de ani pentru minele de minerale metalice, minele de minereuri nemetalice specificate și minele de cărbune, care poate fi prelungită cu încă două termene suplimentare de 10 ani.
Legea din 2009 privind mineritul oferă astfel asigurări că titularilor de autorizații de explorare li se vor acorda autorizații de extracție.
(b) Licența specială pentru activitățile miniere (denumită în continuare „IUPK”) este o autorizație specială de exploatare minieră eliberată de MEMR pentru zone care au fost considerate zone de rezervă de stat, care este divizată în: (i) IUPK pentru explorare, care este valabilă pentru o perioadă maximă de 8 ani pentru minele de minerale metalice și (ii) IUPK pentru producția operațională (IUPK-OP) care este valabilă pentru o perioadă de maximum 20 de ani pentru minele de minerale metalice.
În conformitate cu Legea din 2009 privind mineritul, IUPK trebuie mai întâi să fie oferită, prin intermediul unei licitații, societăților deținute de stat sau de administrațiile regionale.
În cazul în care nu există niciun interes din partea acestor părți, IUPK poate fi oferită sectorului privat.
IUPK-urile sunt eliberate numai pentru un anumit tip de minerale și este necesară obținerea unor IUP separate pentru a extrage un alt tip de mineral din aceeași zonă autorizată.
(72) https://perpustakaan.bappenas.go.id/e-library/file_upload/koleksi/migrasi-data-publikasi/file/RP_RKP/RPJPN%202005-2025-english.pdf